**INTENSJONSAVTALE**

**Mellom**:

Tveit menighetsråd (heretter "Soknet")

og

Kirkelig fellesråd i Kristiansand (heretter "KKF")

**1. Bakgrunn og formål**

Soknet vurderer å selge Tveit Menighetshus og ønsker å videreføre sin aktivitet i nær tilknytning til Tveit kirke. Kirkelig fellesråd støtter dette initiativet, og partene ønsker å samarbeide om å utvikle Tveit prestegård og tilhørende eiendom til bruk for soknets arbeid og kirkelig virksomhet.

Formålet med denne intensjonsavtalen er å uttrykke partenes felles ønske og vilje om et styrket og samlet kirkested i Tveit.

**2. Felles forståelse**

Partene er enige om følgende intensjoner:

**Utvidelse av kirkestedet**

Soknet og KKF ønsker å utvikle Tveit prestegård og tilhørende eiendom til et utvidet kirkested med funksjoner som støtter et bredt og engasjerende menighetsarbeid for barn, ungdom og voksne. Dette inkluderer blant annet forsamlingslokaler, kontorer og undervisningsrom.

Som første steg skal det gjennomføres en behovsavklaring for Tveit prestegård, hvor det kartlegges hvilke funksjoner som er nødvendige for å videreføre dagens tilbud fra Tveit menighetshus, inkludert krav til universell utforming.

**Leieforhold**

Det er Dnk Eiendom som skal eie og forvalte eiendommene ved Tveit kirkested. Soknet vil være leietaker. Det legges til grunn et langsiktig leieforhold. Detaljer knyttet til leiepris, kontraktsutforming og ansvarsforhold må avklares før endelige beslutninger tas.

Kirkevergen vil følge opp dette sammen med soknet, og ha dialog med Dnk Eiendom og kommunen. Dnk Eiendom har ansvar for eventuelle søknader til Riksantikvaren og bygningsmessige tiltak.

**Bygningsmessig utvikling**

Dnk Eiendom vil ha ansvar for utvikling av eiendommen, inkludert eventuell etablering av nytt forsamlingslokale. Deres strategi tilsier at eiendom skal eies av Dnk Eiendom, mens soknet tilbys langsiktige leieavtaler.

Det er foreløpig ikke avklart om soknet kan bidra økonomisk i nybygg, men Dnk Eiendom er positiv til at soknet bidrar i planlegging og vurdering av mulige finansieringsløsninger, for eksempel gjennom utleie, konserter eller lignende aktiviteter.

**Samspill mellom aktører**

Tveit sokn, KKF og Dnk Eiendom har felles interesser i utviklingen av kirkestedet. Det foreligger per i dag ingen andre planer for presteboligen enn at den skal brukes til kirkelig virksomhet.

Det er viktig å komme raskt i gang med å utrede hvordan eiendommen kan benyttes og hvilke tilpasninger som er nødvendige. KKF vil fortsette som bindeledd mot Dnk Eiendom og kommunen, samtidig som det legges til rette for direkte dialog mellom soknet og Dnk Eiendom i videre planarbeid.

**Samlet økonomisk ramme**

Fellesrådet betaler i dag leie for kontor- og undervisningslokaler i menighetshuset. Ved avvikling av dette leieforholdet vil midler kunne omdisponeres til leie ved prestegården.

Et eventuelt salg av Tveit menighetshus vil tilføre soknet et betydelig beløp. Dersom midlene ikke kan reinvesteres i nye lokaler ved Tveit kirkested, må det utarbeides en plan for forvaltning og bruk av salgsinntektene.

**3. Forbehold og videre prosess**

* Denne intensjonsavtalen er ikke juridisk bindende, men gir uttrykk for en felles retning for videre arbeid.
* Partene er enige om å sette i gang en felles prosess for planlegging, konkretisering av behov og utarbeidelse av avtaler, så snart som mulig etter årsmøtets behandling av salgssaken.
* Eventuelle tiltak vil forutsette godkjenning fra Dnk Eiendom, samt nødvendige avklaringer med Riksantikvaren og kommunen.

**4. Signaturer**

Sted: Tveit, dato: [dd.mm.2025]

For Tveit sokn / menighetsrådet:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

For Kirkelig fellesråd i Kristiansand:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_